**ΣΥΛΛΟΓΟΣ ΕΠΑΓΓΕΛΜΑΤΙΩΝ ΚΑΙ ΒΙΟΤΕΧΝΩΝ ΣΑΜΟΘΡΑΚΗΣ- ΕΠΙΣΤΟΛΗ ΔΙΑΜΑΡΤΥΡΙΑΣ**

Σαμοθράκη, 14/1/2019

ΠΡΟΣ:  
κ. Κώστα Μιχαηλίδη  
Διοικητή Εθνικής Τράπεζας  
Αθήνα

Αξιότιμε κύριε Διοικητά,

Πριν από λίγες ημέρες πληροφορηθήκαμε από τους υπαλλήλους του υποκαταστήματος σας στην Σαμοθράκη ότι έχει ήδη αποφασισθεί η οριστική παύση της λειτουργίας του και μάλιστα εντός του τρέχοντος μήνα.

Όπως γνωρίζετε, στη Σαμοθράκη το συγκεκριμένο υποκατάστημα είναι και το μοναδικό και εξυπηρετεί επί δεκαετίες το σύνολο των επαγγελματιών του νησιού. Το κλείσιμο αυτό συνεπάγεται απόλυτη αδυναμία των επαγγελματιών να προβούν σε τραπεζικές συναλλαγές με το Δημόσιο, τους ασφαλιστικούς φορείς, τους προμηθευτές και τους πελάτες μας. Φυσικά, ακόμη μεγαλύτερα προβλήματα δημιουργούνται για τους κατοίκους του νησιού και δη των υπερηλίκων που δεν μπορούν να διαχειριστούν τα ηλεκτρονικά συστήματα συναλλαγών.

Θα πρέπει να γνωρίζετε ότι η απόφασή σας αυτή δημιουργεί ακόμη μια δυσάρεστη συνθήκη και οδηγεί στην οικονομική και αναπτυξιακή οπισθοδρόμηση του νησιού και των επαγγελματιών. Των επαγγελματιών που επί πολλά χρόνια στήριξαν τη τράπεζά σας με τις συναλλαγές και τις καταθέσεις τους.

Προφανώς, για τη Διοίκηση της τράπεζας σας οι ανωτέρω συνέπειες δεν επηρέασαν το σκεπτικό σας και οδηγηθήκατε στην απόφαση να κλείσετε το συγκεκριμένο κατάστημα και μάλιστα χωρίς να υπάρξει οποιαδήποτε προειδοποίηση στη τοπική κοινωνία και στους επαγγελματίες.  
Επειδή, όμως, οι επιπτώσεις της απόφασής σας είναι πολλές, άκρως δυσάρεστες και επικίνδυνες για τη τοπική οικονομία του νησιού, οφείλουμε να σας ζητήσουμε να άρετε άμεσα την απόφασή σας και να δείξετε έμπρακτα το σεβασμό και τη στήριξή σας στους επαγγελματίες του νησιού που δοκιμάζονται από την οικονομική ύφεση και την έλλειψη υποδομών.

Άλλως, οφείλουμε να σας ενημερώσουμε ότι όλοι οι επαγγελματίες του νησιού θα σταματήσουμε κάθε συναλλαγή με την Τράπεζά σας και το ίδιο θα παροτρύνουμε να κάνουν και όλοι οι κάτοικοι αλλά και οι φίλοι του νησιού.

Μετά τιμής,

Ο Πρόεδρος του Συλλόγου Επαγγελματιών & Βιοτεχνών Σαμοθράκης

Ιωάννης Γλήνιας